Tehnički pregled vozila od sutra poskupljuje 10 posto! Tada će, naime, stupiti na snagu odluka Ministarstva unutarnjih poslova o visini naknade za tehnički pregled i druge poslove koji se obavljaju u stanicama za tehničke preglede vozila, a koja je donesena 14. listopada ove godine.

Ispušni plinovi

Tako će vozači osobnog automobila za redovni ili izvanredni tehnički pregled svog vozila odsad plaćati 152,57 kuna. Tu uslugu su, prema staroj odluci iz 2009. godine, dosad plaćali 138,91 kunu. Novi iznos naknade za tehnički pregled autobusa ili teretnog vozila je 245,23 kune, a dosad je ta naknada iznosila 223,27 kuna.

Foto: VL/Foto: Vjeran Žganec-Rogulja

Ispitivanje ispušnih plinova motornih vozila, koji je dio redovitog tehničkog pregleda, pak poskupljuje za dizelska vozila sa 93,40 na 102,58 kuna, za vozila s BEZ-KAT motorom sa 48,26 na 53,01 kunu, a za vozila s REG-KAT motorom sa 90,65 na 99,56 kuna. Osim toga, poskupljuju i naknade za administrativne poslove registracije vozila. Tako će se poslovi koji prethode registraciji i produljenju valjanosti prometne dozvole – uvid, odnosno provjera dokumentacije o uplati propisanih obveza (porez, carina, obvezno osiguranje, posebna naknada za okoliš, naknada za ceste) odsad naplaćivati 46,12 kuna. Stara cijena te usluge bila je 41,99 kuna. Produljenje valjanosti prometne dozvole poskupljuje pak sa 41,99 kune na 46,12 kuna.

Registracijski list

Nova cijena popunjavanja registracijskog lista je 34,48 kuna, dok je stara iznosila 31,39 kuna. Pregled vozila radi promjene tehničkog stanja (boja, šasija, kuka...) odsad stoji 49,57 kuna, a dosad se ta usluga plaćala 45,13 kuna.

Poskupljenje naknade najviše će osjetiti vlasnici kamiona jer će, primjerice, odsad periodički pregled kočnica plaćati 1007 kuna (za vozilo sa zračnom kočnom instalacijom), a dosad su to plaćali 917,44 kuna. Upravo su vozači kamiona najogorčeniji ovim novim poskupljenjem, još jednim u nizu, za koje kažu da je doneseno u tajnosti. U novoj odluci o naknadama navodi se da stupa na snagu osam dana od dana objave u Narodnim novinama. Odluka je objavljena je 17. listopada.

>> Završen najveći tehnički pregled aviona u povijesti Croatije Airlinesa